b'\n_START_ARTICLE_\nSetuma\n_START_PARAGRAPH_\nSetuma (est. Setumaa, rus. \xd0\xa1\xd0\xb5\xd1\x82\xd1\x83\xd0\xbc\xd0\xb0\xd0\xb0, ver. Setomaa) \xe2\x80\x93 set\xc5\xb3 etnin\xc4\x97s grup\xc4\x97s apgyvendintas regionas, esantis \xc4\xaf pietus nuo Peipaus e\xc5\xbeero. \xc5\xa0iais laikais istorin\xc4\x97 Setuma u\xc5\xbeima pasienio teritorij\xc4\x85, priklausan\xc4\x8di\xc4\x85 Estijai ir Rusijai. Esti\xc5\xa1koji Setuma apima pietry\xc4\x8di\xc5\xb3 Estijos \xc5\xbeemes, esan\xc4\x8dias Pelvos ir Veru apskrityse, kurios ribojasi su Pskovo srities Pe\xc4\x8dior\xc5\xb3 rajonu Rusijos pus\xc4\x97je.\n_START_SECTION_\nIstorija\n_START_PARAGRAPH_\nPagal 1920 m. vasario 2 d. pasira\xc5\xa1yt\xc4\x85 dvi\xc5\xa1al\xc4\x99 Tartu sutart\xc4\xaf tarp Estijos ir Taryb\xc5\xb3 Rusijos, visas vakarinis Pe\xc4\x8dior\xc5\xb3 kra\xc5\xa1tas atiteko neseniai neriklausomyb\xc4\x99 i\xc5\xa1kovojusiai Estijai. Laikotarpyje iki 1944 m.  Pe\xc4\x8dior\xc5\xb3 rajono teritorija buvo Estijos dalis, administruojama Petseri apskrities (est. Petserimaa) su centru Pe\xc4\x8dior\xc5\xb3 mieste. _NEWLINE_1944 m. rugpj\xc5\xab\xc4\x8dio 23 d. buvo sukurta Pskovo sritis. 1945 m. sausio 16 d. viena\xc5\xa1ali\xc5\xa1ku Rusijos TFSR  Auk\xc5\xa1\xc4\x8diausiosios Tarybos Prezidiumo sprendimu \xc4\xaf j\xc4\x85 buvo \xc4\xaftraukta anks\xc4\x8diau nepriklausomos Estijos valdyta Petseri apskritis, tapusi Pe\xc4\x8dior\xc5\xb3 rajonu, kur\xc4\xaf sudar\xc4\x97 8 vals\xc4\x8diai ir Pe\xc4\x8dior\xc5\xb3 miestas. Taip valstybin\xc4\x97 siena tarp Rusijos TFSR ir Estijos TSR Setum\xc4\x85 padalijo perpus. Po Estijos nepriklausomyb\xc4\x97s atk\xc5\xabrimo 1991 m. buvo kil\xc4\x99 teritorini\xc5\xb3 gin\xc4\x8d\xc5\xb3 tarp kaimynini\xc5\xb3 \xc5\xa1ali\xc5\xb3, bet 1995 m. Estija atsisak\xc4\x97 pretenzij\xc5\xb3 \xc4\xaf \xc5\xa1i\xc4\x85 teritorijos dal\xc4\xaf._NEWLINE_2017 m. vykdant Estijos vietos savivaldybi\xc5\xb3 administracin\xc4\x99 reform\xc4\x85, buvo sukurtas Setumos vals\xc4\x8dius (Setomaa vald) su centru Verskos kaime. \xc4\xae j\xc4\x85 pateko gyvenviet\xc4\x97s, kuriose susitelk\xc4\x99 setai.'